
Hátrányos helyzetű szülők mobil- és internethasználata

Kulcsszavak: mediatizáció; mobiltelefon; internet; Facebook; hátrányos helyzetűek
Dolgozatomban a vidéki környezetből érkező hátrányos helyzetű szülők mobil- és internethasználatát fogom vizsgálni, azt, hogy az alanyok milyen élethelyzetekben, milyen gyakorisággal és milyen funkcióval használják a moblitelefont, az internetet, illetve bizonyos közösségi média oldalakat. A dolgozat a kommunikációs helyzeteknek és a médiumokhoz kapcsolódó cselekvéseknek, a médiatechnológiák elsajátításának a mindennapokban (a családban és az iskolában) betöltött szerepének empirikus vizsgálatára fókuszál, a mindennapi élet és a technológia, illetve a médiumrendszerek közötti összefüggéseit próbálja feltárni.
Azért esett a választásom erre a szociokulturális csoportra, mert meglátásom szerint ők azok, akiknek – miközben korlátozott anyagi lehetőségük van ezeknek a technológiáknak a megvásárlására és nehézségeket okoz a médiatechnológia elsajátítása, egyre gyakrabban kényszerülnek arra, hogy használják azt, azaz rávilágít arra, hogy a média és a technológia miként hálózza be a különböző csoportok életvilágát és változtatja meg a szocializáció és a mindennapi élet teljes feltételrendszerét. A kutatás a magyarfülpösi Szórványkollégiumba járó diákok szüleinek média- és technológiahasználati gyakorlatára irányul, az adatgyűjtést a kollégium diákjainak és szüleiknek a közreműködésével végeztem. Módszertani szempontból az interjút használtam.



